Batseba
Store norske leksikon,Religion og filosofi,Religioner og livssyn,Kristendom,Det gamle testamentet,Personer i Det gamle testamentet
Batseba er en person i Bibelen. Hun er hustru til soldaten Uria, som var av hettittisk opprinnelse. Senere ble Batseba hustru til kong David. Fortellingen om dette gjengis i kapittel 11 i andre Samuelsbok.
Fortellingen En kveld kong David ikke fikk sove, kom han til å se ut fra sitt palass til et tak nede i byen der Batseba badet. David ble betatt av Batsebas skjønnhet. Han kalte henne til seg og lå med henne, og hun ble gravid. For å skjule at hun var blitt med barn mens mannen var i krigen, kalte David Uria til seg i Jerusalem og forsøkte å få ham til å gå hjem og ligge med sin kone. Av solidaritet til sine medsoldater gikk imidlertid Uria ikke hjem. (Det kan også være at han var blitt helliget til krigstjeneste og derfor ikke skulle ha seksuell omgang.) David bestemte seg da for at Uria måtte dø, og han bad hærføreren sette Uria på en utsatt post i krigen, hvor han så falt. Dette er opphavet til uttrykket «uriaspost». Deretter tok kong David Batseba som en av sine koner.Profeten Natan refset David for hans urett mot Uria, og forkynte at Davids og Batsebas barn skulle dø på grunn av Davids synd. Batsebas første barn døde av sykdom, men ifølge bibelfortellingen ble deres neste sønn, Salomo, Davids etterfølger på tronen (første Kongebok, kapittel 1). Betydning og tolkning Det bibelske trekantdramaet mellom Batseba, Urias og David har blitt stående som ikonisk i vestlige kulturer, sikkert på grunn av den posisjonen som Bibelen fikk. Fordi teksten er så kortfattet, åpner den mange muligheter for å leve seg inn i og fortolke de ulike karakterenes motiver, erfaringer og følelser. Fortellinger, malerier, og annen kunst spiller på denne teksten og dens dramatikk, for eksempel maleren Rembrandts maleri av Batseba. Les mer i Store norske leksikon Kong David Samuelsbøkene Det gamle testamente Eksterne lenker Bibel.no: David og Batseba